聞蟬十二韻
作者：許棠
朝代：唐

paragraphs: 造化生微物，常能應候鳴。
初離何處樹，又發去年聲。
未蛻唯愁動，纔飛似解驚。
聞來鄰海徼，恨起過邊城。
騷屑隨風遠，悠揚類雪輕。
報秋涼漸至，嘶月思偏清。
互默疑相荅，微搖似欲行。
繁音人已厭，朽殼蟻猶爭。
朝士嚴冠飾，宮嬪逞鬢名。
亂依西日噪，多引北歸情。
篠露凝潛吸，蛛絲忽迸縈。
此時吟立者，不覺萬愁生。